als_Latn dik_Latn ron_Latn
Çfarë po ndodh me Veneto Bankën? Në dukje, banka është një institucion solid, ku bizneset dhe qytetarët shqiptarë mund të besojnë paratë e tyre, kundrejt sigurisë dhe fitimit. Sipas prezantimit që i bën vetes grupi bankar italian, i pranishëm në sektorin bankar në Shqipëri, Grupi Veneto Banca “ka në përbërje të saj njerëz që kanë besuar në një projekt dhe kanë marrë angazhimet e ndjekjes me këmbëngulje dhe përpikmëri e objektivave deri diku edhe të paarritshme. Historia e 11 viteve të fundit mund të përshkruhet vetëm në tre fjalë: Autonomi, Rritje dhe Vizion. Vullneti për të qenë autonom e ka shtyrë grupin tonë drejt rritjes së tij, të cilën e ka realizuar në një model zhvillimi krejtësisht origjinale”.
“Veneto Banca ka qenë një ndër bankat e para mesatare që ka përqafuar me vendosmëri procesin e ndërkombëtarizimit të saj, duke e konsideruar Europën Lindore si një zonë strategjike me zhvillime potenciale në të ardhmen. Sot Gruppo Veneto Banca është një ndër 20 grupet bankare të parat italiane: E fortë dhe solide, ka staf dhe vizion duke vazhduar të krijojë vlera. Misioni i Gruppo Veneto Banca është ai i të qenit një grupi inovativ dhe autonom, lider në territoret ku vepron, i aftë për të ofruar shërbime cilësore dhe të gjenerojë me etikë dhe përgjegjësi vlera në kohë për aksionerët, klientët dhe punonjësit e saj”.
Por situata financiare e kësaj banke nuk rezulton kaq rozë. Veneto Banka njoftoi se e ka mbyllur vitin financiar 2016 me një humbje të ndjeshme, në masën e 1.5 miliardë eurove, pasi edhe një vit më parë, më 2015, regjistroi 882 milionë euro humbje, njofton gazeta kryesore ekonomike italiane “Il Sole 24 ore”. Një shifër kjo, që i tejkaloi edhe pritjet e ekspertëve të tregut privat bankar dhe të qeverisë italiane, si dhe bankës qendrore të këtij vendi, të cilët e llogaritnin në nivelin e një miliardë eurove. Një situatë e tillë ka detyruar drejtuesit e bankës që të kërkojnë bono të reja të garancisë shtetërore në masën 1.4 miliardë euro, ndërkohë që edhe një institucion tjetër bankar i nivelit të dytë në Itali, Banca Popolare di Vicenza, ka kërkuar madje ndërhyrje nga shteti në masën 2.2 miliardë euro.
Në fakt, Veneto Banca dhe Banca Popolare di Vicenza po shihen si problemi i radhës në sistemin bankar italian, pas Monte dei Paschi di Siena. Italia është duke kërkuar një fond shpëtimi prej 5 miliardë eurosh për dy banka rajonale problematike, teksa ekonomia e tretë më e madhe e Eurozonës po merr masa për të mbështetur sistemin e saj të trazuar bankar. Shpëtimi i Veneto Banca dhe Banca Popolare di Vicenza, të cilat ende kërkojnë miratimin rregullator, do të ishte një “rikapitalizim i përkohshëm”, sipas njerëzve me njohuri të drejtpërdrejtë të diskutimeve, shkruan “Financial Times”. Ky është një mekanizëm, që u mundëson shteteve të eurozonës të injektojnë para shtetërore në banka, pa cenuar rregullat e ndihmës shtetërore.
Italia është tashmë në bisedime me Brukselin për të përdorur të njëjtin mekanizëm, si ai për shpëtimin e Monte dei Paschi di Siena, huadhënësin më të vjetër në botë, prej 8.8 miliardë dollarësh.
Ligjvënësit italianë, në dhjetor të vitit të kaluar, krijuan një fond 20 miliardë euro për rikapitalizimin e disa nga bankave të vendit, të cilat janë konsideruar si një nga pikat e dobëta të ekonomisë dhe një pengesë mbi perspektivën e zhvillimit dhe rimëkëmbjen e qëndrueshme. Roma nxitoi të miratojë fondin, pasi banka e Sienës nuk arriti të tërheqë mjaftueshëm kapital të ri privat për të kënaqur rregullatorët.
Sistemi financiar italian po vuan nga niveli i lartë i kredive të këqija, të cilat janë rritur që nga kriza e borxhit sovran europian dhe vazhdojnë të peshojnë mbi kreditimin dhe përfitueshmërinë. Veneto Banca dhe Banca Popolare di Vicenza, në verilindje të rajonit industrial Veneto, kanë vuajtur nga një rënie e likuiditetit dhe kapitalit.
Problemi duket se e ka origjinën në grupin mëmë bankar në Itali, që është në gjendje tejet të vështirë. Por e panjohura e madhe, pavarësisht nga vullneti i qeverisë së vendit fqinjë për të ndihmuar financiarisht bankën, mbetet qendrimi i Bankës Qendrore Evropiane, e cila jep fjalën e fundit që mund të çojë edhe në mbylljen e një instituti bankar evropian. Kjo vjen pas një analize të hollësishme të aftësisë paguese të tij. Por mbetet gjithashtu edhe e panjohura e vendimit nga ana e institucionit anti-trust të Bashkimit Evropian, i cili jep OK për një rikapitalizim të mundshëm.
Hyrja në treg
Veneto Banca Holding ka mbyllur blerjen e Bankës Italiane për Zhvillim (BIS Banca) në vitin 2008. Banka Italiane e Zhvillimit (ish-banka Dardania) u shit kështu për herë të dytë brenda dy vjetëve. Në fund të vitit 2005, një konsorcium investitorësh italianë, në bashkëpunim me Bankën Popullore të Puljas, blenë bankën Dardania për rreth 5 milionë euro.
Veneto Banca është pjesë e një grupi bankar italian me qendër në Treviso të Italisë, i themeluar në vitin 1966 dhe që zotëron disa banka dhe shoqëri financiare, kryesisht në sektorin e sigurimeve dhe qirasë financiare. Rrjeti bankar i Veneto Banca shtrihet në të gjithë Italinë me bankën e Venetos, bankën e Bergamos, bankën e Gardës, bankën Meridiana, bankën Popullore të Intras, bankën Popullore të Monzës, Intra Private Bank; në Rumani, në Kroaci, në Moldavi.
Dhjetë vjet më parë, viti financiar 2006 u mbyll me një fitim neto prej 77.7 milionë eurosh, 14% më shumë se në vitin 2005. Për të njejtën periudhë, Veneto Banca kishte një total depozitash prej 14.9 miliardë eurosh dhe një portofol kredie prej 8.6 miliardë eurosh, me një rritje përkatësisht 19.7% dhe 27.3% krahasuar me vitin paraardhës.
Banka Dardania u themelua në mes të viteve 90 pas një marrëveshjeje të qeverisë së asokohe shqiptare me qeverinë në ekzil të Bujar Bukoshit. Dardania shërbeu për një kohë të gjatë edhe si një mekanizëm për të gjitha transaksionet financiare të qeverisë kosovare në mërgim, e cila administronte në atë kohë një shumë të madhe të ardhurash që diaspora shqiptare derdhte për të mbështetur aspiratat për pavarësi të Kosovës, në formën e një fondi prej 3% të të ardhurave. Pas blerjes së bankës nga investitorët italianë, aktiviteti i kësaj banke erdhi duke u rritur dhe gjallëruar, rritje e bazuar kryesisht në bashkëpunimin me biznesin italian që vepron në Shqipëri. Por rezultatet financiare të BIS Bankës para se të blihej rezultuan me humbje në rreth 1.3 milion euro.
Kurse vitin e kaluar u mësua nga dokumentat e Autoritetit shqiptar të Konkurrencës se ky i fundit, me anë të vendimit të tij nr. 422, datë 22.06.2016, autorizoi përqendrimin e realizuar nëpërmjet përftimit të kontrollit të shoqërisë Veneto Banca s.p.a. nga shoqëria Quaestio Capital Management SGR s.p.a, nëpërmjet fondit Atlante. Treg përkatës në këtë transaksion, u konsiderua tregu i shërbimeve bankare për individë dhe i shërbimeve bankare për korporata./Pamfleti.com
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn